ठीक है कि कांग्रेस आज अमित शाह की भारतीय जनता पार्टी के बनिस्बत संसद में कम संख्या वाली पार्टी है। लेकिन देश भर में चप्पे-चप्पे पर उसकी उपस्थिति भाजपा से कम तो नहीं है और कल तक वह केंद्र की सरकार चला ही रही थी। आखिर राहुल गांधी आज विपक्ष की भूमिका निभा रही इस पार्टी के उपाध्यक्ष और निर्वाचित सांसद हैं। उन्हें यह हक़ क्यों नहीं होना चाहिए कि वे किसी दुःखी परिवार को सांत्वना देने कहीं जा सकें? क्या अब जन-प्रतिनिधियों को किसी की मदद के लिए पहुंचने से पहले पुलिस की इजाज़त लेनी होगी?